Августа 1943. године Прва крајишка бригада, којом је командовао Тодоровић, постигла је значајну победу: напала је аеродром Рајловац код Сарајева, са кога су у току Четврте и Пете непријатељске офанзиве узлетали непријатељски авиони и нападали снаге Народноослободилачке војске. Борба за аеродром у непосредној близини Сарајева трајала је читаву ноћ. Немци су покушали да довуку појачање оклопним возом, али је и воз уништен. Крајишки партизани извојевали су победу уништивши 34 авиона. За ту победу Врховни командант НОВ и ПОЈ похвалио је борце и руководиоце Прве крајишке бригаде. Као заменик команданта и командант Прве крајишке бригаде Тодоровић је имао велике заслуге за њена борбена дејства приликом ослобођења Јајца, Бихаћа и других места. Августа исте године био је постављен за заменика команданта Четврте крајишке ударне дивизије.